Tansyon sou Preskil Kore a: Lagè Sikolojik la ap Kontinye
Chèf Deta Kore di Sid la, madam Park Geun-Hye, di li pran menas Kore di Nò yo o-serye e peyi li pare pou l defann tèt li kòmsadwa
Nan Kore di Sid, Prezidant peyi a, madam Park Geun-Hye, fè konnen li pran trèz-oserye seri menas Kore di Nò pa sispann fè e ki, daprè kèk obsèvatè, byen kapab lakoz lagè eklate sou Preskil la. Nan kad yon seri de echanj atak vèbal kif-kif k ap fèt ant lidè 2 peyi yo, Prezidant Park pale nan Seoul kote li fè deklarasyon ki pi di a jis kaprezan. Madam Park deklare: “Kore di Sid pral bay yon repons djanm, solid e kif-kif nan premye konba ki ta gen pou fèt yo, e gouvènman an dispoze pase alaksyon san okenn konsiderasyon politik, si jamè Kore di Nò ta lanse yon atak pwovokasyon kont Kore di Sid.” Chèf Deta Kore di Sid la pale konsa nan yon mesaj li voye bay minis defans li a pandan dewoulman yon reyinyon kabinè ministeryèl la fè dijans nan Seoul. Nan menm reyinyon sa a, fonksyonè ministè defans la mete devan Madam Park kèk detay sou plan Kore di Sid prepare pou l lanse yon atak an premye sou Kore di Nò sizoka otorite sid-koreyen yo ta detekte iminans yon atak nikleyè oubyen yon atak ak misil bò kote Kore di Nò. Kim Hyung-suk se Pòtpawòl ministè reyunifikasyon an, swa depatman ki responsab rapò ant 2 Kore yo. Misye Kim di, san l pa bay detay, otorite yo nan Seoul pran tout dispozisyon pou yo pwoteje popilasyon an nan nenpòt ki sikonstans. Li deklare: “Gouvènman an genyen yon devwa fondamantal pou l pwoteje sitwayen yo, e preparasyon deja fèt pou pèmèt otorite konsène yo fè fas kòmsadwa ak tout evantyalite. Sepandan, li pa apwopriye pou nou bay detay sou fason peyi a pral reponn devan tèl ou tèl sitiyasyon.” Misye Kim konfime nouvèl ki di pak endistriyèl Keosong nan, ki sou fwontyè ant 2 peyi yo, toujou rete ouvè, malgre otorite yo nan Pyongyang koupe tout liyn kominikasyon ant 2 gouvènman yo ak 2 lame yo. Analis yo panse, si Kore di Nò ta fèmen pak endistriyèl la, se t ap yon jès vrèman dezespere, paske se sèl kote peyi a jwenn deviz etranjè, lajan fò li tèlman bezwen kòm yon nasyon pòv e izole.